DET GODE TEATERET: Olsenbanden jr. på cirkus
2025-03-26 18:00 - 2025-05-11 17:00 (Europe/Oslo) | Trøndelag
Barnehjemsbarnet Egon Olsen har funnet ut at barnehjemsbestyrer Sigvald Pettersen, sammen med sin kone Mathilde og sin bror Thorvald, har tenkt å sabotere Cirkus Flamingo, som skal komme til byen, for å overta det. Bestyreren drømmer om å bli sirkusdirektør og løvetemmer, mens Mathilde drømmer om å bli sirkusets dronning. Og Thorvald, som allerede er klovn, er lei av at alle ler av ham.
De har lagt en djevelsk og guffen plan som involverer Biffenbanden og en farlig bombe i en rød koffert. Egon må klekke ut en plan slik at han, Kjell, Benny og Dynamitt-Harry kan sabotere sabotasjen. Men når Harry er ukonsentrert, Benny vimsete, Kjell har totalkræsj på Valborg – og hun truer med å gå på Cirkus med Biffen istedet – da hjelper det ikke om alt er aldri så taima og tilrettelagt.
Olsenbanden havner i et halsbrekkende kappløp for å redde Cirkus Flamingo, med Biffenbanden, skurkene og politiet i hælene.
Forestillingen passer både store og små.
Ca. 2 timer og 30 minutter inkludert pause.
MANUS: Arne Lindtner Næss & Ivar Emil Tindberg
MUSIKK: Svein Oddvar Cedur Gundersen & Bent Fabricius-Bjerre
REGI: Kenneth Engen
REGIASSISTENT: Adrian Nygård
Original koreografi: Ingri Jensberg
Koreografi-instudering: Thea Olene Rygg & Eira Grav Ellingsen

SPILLEPLAN

Trondheim
Onsdag 26. mars kl. 18:00
Åfjord
Søndag 30. mars kl. 18:00
Selbu
Lørdag 5. april kl. 18:00
Støren
Mandag 7. april kl. 18:00
Frøya
Søndag 11. mai kl. 17:00

BÆRUM TEATERSELSKAP: De tause heltene
2025-04-08 19:00 - 2025-05-25 18:00 | Grini Museum og Roseslottet
Bærum Teaterselskap (BÆTS) er en veletablert teatergruppe for voksne som startet opp i 1981. Vi består i dag av 12 aktive skuespillere.
Bærum Teaterselskap oppfører teaterstykker i en rekke gengre, men spiller i hovedsak klassisk teater for voksne. Vårt publikum befinner seg i alderen 15 – 100 år.
Vi har hovedsakelig hatt forestillinger ved Lille Scene, Sandvika teater, i mars hvert år.
Tidligere har vi eksempelvis satt opp stykker som : Trollspill av Peder Cappelen, Ibsen – han var for sterk, det sto kvinner bak ham av Bjørn Birch, Arsenikk og gamle kniplinger av Joseph Kesselring, En helt ubetydelig kvinne av Oscar Wilde, Den innbilt syke av Molieres, Ut av rekken går av Agatha Christie, Alle mine sønner av Arthur Miller mm.

De tause heltene av Axel Helstenius passer for alle fra 12 år og oppover. Stykket, som ble satt opp av Bærumspillene i 2016 og 2017, er nå bearbeidet for Bærum Teaterselskap av vår regissør Bjørn Birch.
Enakteren handler om Grinifangenes hverdag under 2.verdenskrig – deres mot, vilje og kamp for overlevelse i krigsårene. Fangene på Grini var mennesker som hadde jobbet med illegale aviser, flukt til Sverige, sabotasje, etteretning og annet motstandsarbeid. Disse heltene må aldri glemmes for deres mot til å kjempe for fedrelandet.
Dessverre er historien om de tause heltene like aktuell i dag med ekstremisme på fremmarsj, krig i Europa og mange konflikter på andre kontinent. Vi ønsker å presentere De tause heltene i forbindelse med at det er 80 år siden 2. verdenskrig ble avsluttet.

8.4-12.4 kl 19:00-20:15 inne på Grini museum
23.5-25.5 kl 18:00-20:00 utendørs på Roseslottet
